


	Európsky parlament
2019-2024
	[image: EP logo RGB_Mute]



PRIJATÉ TEXTY

[bookmark: TANumber]P9_TA(2024)0012
[bookmark: title]Banková únia – výročná správa za rok 2023
[bookmark: DocNumber]
[bookmark: Commission]Výbor pre hospodárske a menové veci
[bookmark: PE]PE752.739
[bookmark: Sujet][bookmark: References]Uznesenie Európskeho parlamentu zo 16. januára 2024 o bankovej únii – výročná správa za rok 2023 (2023/2078(INI))
[bookmark: TextBodyBegin]Európsky parlament,
–	so zreteľom na svoje uznesenie z 11. júla 2023 o bankovej únii – výročná správa za rok 2022[footnoteRef:1], [1:  	Prijaté texty, P9_TA(2023)0270.] 

–	so zreteľom na opatrenia Komisie prijaté v nadväznosti na uznesenie Európskeho parlamentu z 11. júla 2023 o bankovej únii – výročná správa za rok 2022,
–	so zreteľom na publikáciu Európskej centrálnej banky s názvom Feedback on the input provided by the European Parliament as part of its resolution on Banking Union 2022 (Spätná väzba k príspevku, ktorý poskytol Európsky parlament v rámci svojho uznesenia o bankovej únii 2022), uverejnenú 20. októbra 2023,
–	so zreteľom na výročnú správu Európskej centrálnej banky (ďalej len „ECB“) o činnostiach dohľadu za rok 2022 z 21. marca 2023,
–	so zreteľom na výročnú správu Jednotnej rady pre riešenie krízových situácií (ďalej len „SRB“) za rok 2022 z 30. júna 2023,
–	so zreteľom na návrh Komisie z 24. novembra 2015 na nariadenie Európskeho parlamentu a Rady, ktorým sa mení nariadenie (EÚ) č. 806/2014 s cieľom zriadiť európsky systém ochrany vkladov (COM(2015)0586),
–	so zreteľom na návrh Komisie zo 14. marca 2018 na smernicu Európskeho parlamentu a Rady o správcoch úverov, nákupcoch úverov a vymáhaní kolaterálu (COM(2018)0135),
–	so zreteľom na tlačovú správu Rady zo 7. decembra 2022 s názvom Boj proti praniu špinavých peňazí: Rada sa dohodla na pozícii k posilnenému súboru pravidiel,
–	so zreteľom na tlačovú správu Rady z 27. júna 2023 s názvom Bankový sektor: predbežná dohoda o vykonávaní reforiem Bazilej III,
–	so zreteľom na návrh Komisie z 18. apríla 2023 na nariadenie Európskeho parlamentu a Rady, ktorým sa mení nariadenie (EÚ) č. 806/2014, pokiaľ ide o opatrenia včasnej intervencie, podmienky pre riešenie krízových situácií a financovanie opatrení na riešenie krízových situácií (COM(2023)0226),
–	so zreteľom na návrh Komisie z 18. apríla 2023 na smernicu Európskeho parlamentu a Rady, ktorou sa mení smernica 59/2014/59/EÚ, pokiaľ ide o opatrenia včasnej intervencie, podmienky riešenia krízových situácií a financovanie opatrení na riešenie krízových situácií (COM(2023)0227),
–	so zreteľom na návrh Komisie z 18. apríla 2023 na smernicu Európskeho parlamentu a Rady, ktorou sa mení smernica 2014/49/EÚ, pokiaľ ide o rozsah ochrany vkladov, využívanie fondov systémov ochrany vkladov, cezhraničnú spoluprácu a transparentnosť (COM(2023)0228),
–	so zreteľom na správu piatich predsedov z 22. júna 2015 s názvom Dobudovanie európskej hospodárskej a menovej únie,
–	so zreteľom na vyhlásenie Euroskupiny zo 16. júna 2022 o budúcnosti bankovej únie,
–	so zreteľom na normy Bazilejského výboru pre bankový dohľad o prudenciálnom zaobchádzaní s expozíciami voči kryptoaktívam uverejnené 16. decembra 2022,
–	so zreteľom na oznámenie Komisie zo 16. decembra 2020 o riešení nesplácaných úverov v období po pandémii COVID-19 (COM(2020)0822),
–	so zreteľom na odporúčanie ECB z 15. decembra 2020 o rozdeľovaní dividend počas pandémie ochorenia COVID-19,
–	so zreteľom na sériu príležitostných správ ECB s názvom Cesta do Paríža: záťažové testovanie prechodu na emisne neutrálne hospodárstvo,
–	so zreteľom na výsledok celoeurópskeho hodnotenia transparentnosti Európskeho orgánu pre bankovníctvo (ďalej len „EBA“) za rok 2023, ktoré bolo zverejnené 28. júla 2023,
–	so zreteľom na správu EBA o úlohe environmentálnych a sociálnych rizík v prudenciálnom rámci,
–	so zreteľom na dokument ECB z mája 2023 o preskúmaní finančnej stability,
–	so zreteľom na správu ECB z 12. decembra 2022 o jej prioritách v oblasti dohľadu na obdobie 2023 – 2025,
–	so zreteľom na správu Európskeho dvora audítorov z 12. mája 2023 s názvom Osobitná správa 12/2023: Dohľad EÚ nad úverovým rizikom bánk – ECB zintenzívnila svoje úsilie, ale na zvýšenie istoty, že úverové riziko je riadne riadené a kryté, treba viac,
–	so zreteľom na vyhlásenia Andreu Enriu, predsedu Rady pre dohľad ECB, na vypočutiach vo Výbore pre hospodárske a menové veci 21. marca 2023 a 28. júna 2023,
–	so zreteľom na vyhlásenia z verejného vypočutia Výboru pre hospodárske a menové veci s kandidátom navrhnutým na funkciu predsedu Rady ECB pre dohľad 20. septembra 2023,
–	so zreteľom na vyhlásenia Dominiqua Laboureixa, predsedu SRB, na vypočutiach vo Výbore pre hospodárske a menové veci 1. marca 2023 a 18. júla 2023,
–	so zreteľom na polročnú správu SRB pre Euroskupinu z 15. mája 2023,
–	so zreteľom na spoločné vyhlásenie bankového dohľadu ECB, EBA a SRB z 20. marca 2023 k oznámeniu švajčiarskych orgánov z 19. marca 2023,
–	so zreteľom na Memorandum o porozumení z 27. júna 2023, ktorým sa stanovuje rámec pre regulačnú spoluprácu v oblasti finančných služieb medzi Európskou úniou a Spojeným kráľovstvom Veľkej Británie a Severného Írska,
–	so zreteľom na vyhlásenie o európskom systéme ochrany vkladov zo 7. decembra 2022 podpísané predsedom Výboru Európskeho parlamentu pre hospodárske a menové veci a odsúhlasené koordinátormi šiestich politických skupín (Európskej ľudovej strany, Skupiny progresívnej aliancie socialistov a demokratov v Európskom parlamente, skupiny Renew Europe, Skupiny zelených/Európskej slobodnej aliancie, Európskych konzervatívcov a reformistov a Skupiny ľavice v Európskom parlamente – GUE/NG),
–	so zreteľom na svoje uznesenie z 25. marca 2021 o posilnení medzinárodnej úlohy eura[footnoteRef:2], [2:  	Ú. v. EÚ C 494, 8.12.2021, s. 118.] 

–	so zreteľom na svoje uznesenie zo 14. marca 2019 o rodovej rovnováhe pri navrhovaní kandidátov v oblasti hospodárskych a menových záležitostí EÚ[footnoteRef:3], [3:  	Ú. v. EÚ C 23, 21.1.2021, s. 105.] 

–	so zreteľom na článok 54 rokovacieho poriadku,
–	so zreteľom na správu Výboru pre hospodárske a menové veci (A9-0431/2023),
A.	keďže banková únia, ktorá v súčasnosti zahŕňa jednotný mechanizmus dohľadu, jednotný mechanizmus riešenia krízových situácií a jednotný súbor pravidiel ako jej základ, je neoddeliteľnou súčasťou finančnej stability Únie a v prípade neexistencie európskeho systému ochrany vkladov (ďalej len „EDIS“) zaručuje vysoký minimálny štandard v oblasti ochrany vkladov;
B.	keďže riešenie rizík vyplývajúcich z problému nadmernej koncentrácie prepojenia medzi štátom a bankou by poskytlo ďalšiu dôležitú stabilitu a bezpečnosť pre európsky bankový systém a klientov, ktorí ho využívajú;
C.	keďže plne rozvinutá banková únia by bola pozitívnym vývojom pre občanov a hospodárstvo EÚ, pretože by poskytla základ pre stabilnejší bankový systém, zníženie systémového rizika, posilnenie hospodárskej súťaže, lepší výber pre spotrebiteľov a ich ochranu, väčšie možnosti cezhraničného bankovníctva a prístup k retailovým finančným službám, väčšie hospodárske investície, lepší prístup domácností a podnikov k financovaniu a nižšie náklady pre klientov bánk, pričom by zabezpečila, že verejné prostriedky sa nebudú využívať na záchranu bankového sektora;
D.	keďže banky EÚ odolávajú vplyvu ruskej agresie; keďže zohrávajú kľúčovú úlohu pri zabezpečovaní pokračujúceho vykonávania a dodržiavania sankcií, ktoré uvalila EÚ voči Rusku v reakcii na inváziu; keďže na zamedzenie obchádzania sankcií je potrebná ďalšia koordinácia;
E.	keďže zmena klímy, zhoršovanie životného prostredia a prechod na nízkouhlíkové hospodárstvo sú faktory, ktoré treba zohľadniť pri hodnotení udržateľnosti súvah bánk ako zdroj rizika s potenciálnym dosahom na investície vo všetkých regiónoch a sektoroch;
F.	keďže sa zatiaľ nepodarilo dosiahnuť dohodu o systéme EDIS; keďže na základe výziev Európskeho parlamentu navrhla Komisia reformu rámca krízového riadenia a ochrany vkladov (ďalej len „CMDI“), pričom uznáva, že tento rámec by sa nemal považovať za náhradu systému EDIS;
G.	keďže hoci v roku 2020 bola dosiahnutá politická dohoda o vytvorení zabezpečovacieho mechanizmu pre jednotný fond na riešenie krízových situácií, uvedený zabezpečovací mechanizmus stále chýba; keďže podľa najnovších dostupných údajov bolo 16 z 36 systémov ochrany vkladov v EÚ pod požadovanou (minimálnou) úrovňou financovania;
H.	keďže nedostatočná cezhraničná konsolidácia bankovníctva EÚ ovplyvňuje jeho svetovú konkurencieschopnosť a spotrebiteľskému bankovníctvu v niektorých členských štátoch stále dominuje malý počet bánk; keďže rozdiel v ziskovosti bánk EÚ a USA sa za posledné desaťročie prehĺbil a návratnosť vlastného kapitálu bánk v EÚ je o 5 bodov nižšia ako v prípade bánk v USA[footnoteRef:4]; [4:  	De Vito, L. et al., Understanding the profitability gap between euro area and US global systemically important banks, ECB Occasional Paper Series 327, 2023.] 

I.	keďže bankový sektor EÚ vykazoval rastúcu ziskovosť, čiastočne v dôsledku vyšších úrokových sadzieb a v dôsledku vyšších vkladov ECB; keďže nárast úrokových sadzieb tiež viedol k zhoršeniu bilancie niektorých bánk v dôsledku nerealizovaných kapitálových strát;
J.	keďže silné, stabilné, odolné, dynamické a konkurencieschopné bankovníctvo je nevyhnutné na hospodársky rast, financovanie malých a stredných podnikov (ďalej len „MSP“) a startupov, zvýšenie možnosti vlastníctva obytných nehnuteľností a naliehavý prechod na zelené a digitálne hospodárstvo;
K.	keďže bankový sektor čelí rizikám v dôsledku pandémie a invázie, najmä v súvislosti so zhoršením kvality aktív; keďže hoci sa podiel nesplácaných úverov (NPL) v prvom štvrťroku 2023 znížil na 2,24 % a od konca veľkej recesie neustále klesá, je potrebné ďalšie zníženie;
L.	keďže zákonodarcovia EÚ rokovali o pravidlách vykonávania noriem Bazilej III tak, aby sa zachovala konkurencieschopnosť bánk a zohľadnili osobitosti bankovníctva EÚ;
M.	keďže digitalizácia financií poskytuje bankovému sektoru významné príležitosti a priniesla významný technologický pokrok v bankovom sektore EÚ prostredníctvom vyššej efektívnosti pri poskytovaní bankových služieb a väčšieho záujmu o inovácie; keďže predstavuje aj výzvy, a to aj pokiaľ ide o ochranu údajov, riziká poškodenia dobrej povesti, boj proti praniu špinavých peňazí a obavy o ochranu spotrebiteľa;
N.	keďže finančné inštitúcie sa čoraz viac spoliehajú na využívanie informačných a komunikačných technológií (ďalej len „IKT“); keďže bankový sektor EÚ musí zvýšiť svoju kybernetickú odolnosť s cieľom zabezpečiť, aby systémy IKT dokázali odolávať rôznym druhom hrozieb v oblasti kybernetickej bezpečnosti;
O.	keďže úroveň expozície voči štátnym dlhopisom vo viacerých bankách rástla; keďže riziká vyplývajúce z problému nadmernej koncentrácie prepojenia medzi bankami a štátmi treba riešiť;
P.	keďže banková únia by mala pomôcť riešiť spojenie alebo prepojenie medzi bankami a štátom, ktoré naďalej pretrváva; keďže úroveň expozície voči štátnym dlhopisom vo viacerých bankách rástla; keďže obozretné zaobchádzanie so štátnym dlhom by malo byť v súlade s medzinárodnými normami;
Q.	keďže zvýšenie úrokových sadzieb malo negatívny vplyv na úverovú kapacitu domácností a schopnosť dlžníkov splácať dlh a spôsobuje zraniteľnosť bánk EÚ voči potenciálnym stratám v budúcnosti; keďže riziká vyplývajúce zo zvýšenia úrokových sadzieb boli zatiaľ náležite riešené;
R.	keďže dokončenie únie kapitálových trhov si vyžaduje vytvorenie spoločných pravidiel a účinných nástrojov na zníženie fragmentácie vnútorného trhu a uľahčenie prístupu k alternatívnemu financovaniu;
S.	keďže EÚ a Spojené kráľovstvo podpísali memorandum o porozumení o spolupráci v oblasti regulácie finančných služieb a tento kooperatívny prístup by mal byť základom dlhodobých vzťahov medzi EÚ a Spojeným kráľovstvom, najmä v oblasti bankovníctva; keďže Komisia znovu predĺžila dočasné povolenie, ktoré umožňuje bankám EÚ a správcom fondov využívať zúčtovacie strediská v Spojenom kráľovstve;
Všeobecné aspekty
1.	odsudzuje agresiu Ruska proti Ukrajine a jej vplyv na ukrajinský ľud, na EÚ a ďalšie krajiny; vyzýva banky, aby naďalej prispôsobovali svoje strategické rozhodnutia novému európskemu a medzinárodnému kontextu vyplývajúcemu z tejto okolnosti, riešili systémové riziká a pokračovali vo vykonávaní a dodržiavaní finančných sankcií prijatých v reakcii na inváziu Ruska na Ukrajinu;
2.	pripomína, že zatiaľ čo členské štáty sú zodpovedné za identifikáciu porušení sankcií EÚ, pri vykonávaní sankcií a monitorovaní ich dodržiavania má kľúčovú úlohu bankovníctvo; vyzýva Komisiu, aby na úrovni EÚ vytvorila databázu s cieľom podporiť koordináciu medzi bankami, odstrániť medzery vo vykonávaní sankcií členskými štátmi a posúdiť, ako vykonávajú sankcie banky EÚ; berie na vedomie pozíciu Európskeho parlamentu k návrhu nariadenia o Úrade pre boj proti praniu špinavých peňazí (AMLA), v ktorom sa nový úrad poveruje podporou konzistentného uplatňovania cielených finančných sankcií EÚ;
3.	konštatuje, že celkové priame expozície bankového sektora voči Rusku a Ukrajine sú obmedzené, keďže banky v súčasnosti svoje expozície znižujú, a vyzýva inštitúcie dohľadu a bankový dohľad ECB, aby pomohli ostatným bankám EÚ pôsobiacim v Rusku riadne opustiť ruský trh;
4.	zdôrazňuje, že banková únia je naďalej nevyhnutným doplnkom hospodárskej a menovej únie (HMÚ), a teda vnútorného trhu; pripomína, že kľúčovými cieľmi bankovej únie sú bezpečnosť bankového systému, ochrana vkladateľov a predchádzanie zachraňovaniu bánk daňovníkmi; uznáva pokrok, ktorý sa dosiahol za posledných 15 rokov prostredníctvom vytvorenia jednotného mechanizmu dohľadu a jednotného mechanizmu riešenia krízových situácií, a to, že banky EÚ sú v súčasnosti schopné lepšie odolávať finančným otrasom; vyzýva na dokončenie bankovej únie a konštatuje, že jej tretí pilier, systém EDIS, je stále v štádiu riešenia;
5.	žiada Komisiu, aby si pre zvyšok svojho súčasného mandátu a pre budúci mandát ako kľúčové priority ponechala dokončenie bankovej únie a únie kapitálových trhov; zdôrazňuje, že oba projekty: 
– 	poskytujú domácnostiam a MSP, ktoré sú stále vo veľkej miere závislé od bankových úverov, širší prístup k financovaniu,
– 	podporujú investície a tvorbu pracovných miest,
– 	podporujú európske hospodárstvo,
– 	zvyšujú finančnú stabilitu,
– 	znižujú vplyv hospodárskych poklesov,
– 	financujú digitálnu transformáciu a prechod na udržateľné hospodárstvo a 
– 	uvoľňujú potenciál rastu EÚ;
6.	berie na vedomie vyhlásenie EBA z 13. júla 2023, v ktorom sa uvádza, že bankový sektor EÚ/EHP vykazuje rastúcu ziskovosť, ale hrozia riziká súvisiace s kvalitou aktív a ziskovosťou; berie na vedomie nedávne krátkodobé zvýšenie ziskovosti bánk EÚ (ročná návratnosť vlastného kapitálu sa v druhom štvrťroku 2023 zvýšila na 10,04 %, zatiaľ čo v rovnakom období v roku 2022 dosahovala 7,59 %, čím dosiahla najvyššiu úroveň za 14 rokov[footnoteRef:5]), varuje však, že toto zvýšenie musí byť udržateľné, aby sa zabezpečila dlhodobá konkurencieschopnosť; [5:  	ECB, Supervisory Banking Statistics for significant institutions. Second quarter 2023. October 2023.] 

7.	podporuje využívanie ziskov na vytváranie rezerv, čo chráni stabilitu finančného systému, a na financovanie európskeho hospodárstva; konštatuje, že dočasné pozastavenie vyplácania dividend a spätného výkupu akcií bolo účinné pri ochrane odolnosti bánk počas krízy spôsobenej ochorením COVID-19;
8.	konštatuje, že prieskum bankových úverov v eurozóne za 2. štvrťrok 2023 ukázal, že banky ďalej sprísnili svoje úverové štandardy pre úvery firmám a domácnostiam na kúpy nehnuteľností z dôvodu vyššieho vnímania rizika, nižšej tolerancie voči riziku a zvýšených nákladov na financovanie a že banky tiež sprísnili podmienky poskytovania úverov v súvislosti s vyššou mierou obáv z nesplácaných úverov[footnoteRef:6]; pripomína kľúčovú úlohu bankového sektora EÚ pri financovaní oživenia hospodárstva EÚ a domnieva sa, že oživenie bude závisieť aj od toho, či budú mať banky dostatok kapitálu na poskytovanie úverov, najmä po postupnom zrušení verejných podporných opatrení v členských štátoch; [6:  	ECB, Euro area bank lending survey.] 

9.	vyzýva Komisiu, aby posúdila prekážky brániace cezhraničným zlúčeniam a splynutiam, ako aj možné stimuly pre oddelenie; berie na vedomie, že podľa verejného vyhlásenia predsedu Rady pre dohľad ECB Andreu Enriu je bankový sektor vo všeobecnosti stále súborom vnútroštátnych bankových sektorov; konštatuje, že integrovanejší bankový sektor EÚ by mohol posilniť schopnosť bánk uskutočňovať strategické investície a podporiť rozvoj kapitálových trhov EÚ, pričom uznáva, že rozmanitosť bankových obchodných modelov v eurozóne zvyšuje odolnosť finančného systému; berie na vedomie riziká, ktoré by mohli predstavovať inštitúcie, ktoré sú „priveľké na to, aby zlyhali“, a konštatuje, že finančná stabilita by sa mohla zvýšiť reformou G-SIB EÚ, ktorou by sa riešili riziká morálneho hazardu; zdôrazňuje, že cezhraničná konsolidácia bez nadmernej koncentrácie by mohla zvýšiť ziskovosť bankového sektora EÚ a potenciálne zlepšiť súčasnú situáciu, keď sa v mnohých členských štátoch obmedzuje ponuka služieb a zvyšujú sa náklady pre občanov;
10.	berie na vedomie, že retailovým bankovým službám v niektorých členských štátoch stále dominuje malý počet bánk, čo má za následok obmedzenie výberu pre spotrebiteľov retailových bankových služieb; domnieva sa, že integrovaná banková únia musí byť podmienená dobre fungujúcim jednotným trhom s retailovými finančnými službami; vyjadruje poľutovanie nad pretrvávajúcimi prekážkami cezhraničných retailových bankových služieb a vyzýva Komisiu, aby posúdila prekážky a bariéry, ktoré spotrebiteľom vznikajú pri využívaní produktov retailového bankovníctva; zdôrazňuje potenciál integrovanej bankovej únie zlepšiť hospodársku súťaž a výber pre spotrebiteľov v oblasti retailového bankovníctva, a to aj prostredníctvom lepších možností poskytovania cezhraničných retailových bankových služieb; zdôrazňuje výhody diverzifikovaného a konkurencieschopného bankového sektora v EÚ;
11.	zdôrazňuje, že úrokové sadzby ponúkané domácnostiam a MSP v členských štátoch sú veľmi rozdielne; naliehavo vyzýva inštitúcie a orgány EÚ, aby zvážili opatrenia na zlepšenie výberu pre spotrebiteľov a hospodárskej súťaže a zníženie zaťaženia držiteľov hypoték a MSP v členských štátoch s vyššími úverovými sadzbami s cieľom zabezpečiť, aby všetci občania a podniky mali prístup k veľmi potrebnému kapitálu za spravodlivé a konkurencieschopné sadzby;
12.	zdôrazňuje úlohu bankového sektora pri podpore prechodu na digitalizované a uhlíkovo neutrálne hospodárstvo, nasmerovaní finančných prostriedkov do obnoviteľných zdrojov energie a podpore dosiahnutia cieľov Európskej zelenej dohody a európskeho právneho predpisu v oblasti klímy[footnoteRef:7]; berie na vedomie, že banky EÚ naďalej znižujú svoju expozíciu voči energeticky náročným podnikom a podnikom pôsobiacim v oblasti fosílnych palív, a berie na vedomie rôzne faktory, ktoré ovplyvňujú finančnú stabilitu, vrátane hodnoty aktív fosílnych palív; očakáva zverejnenie správ EBA o zásadných otázkach rizikovosti expozícií inštitúcií voči aktívam ESG a potenciálnych účinkoch upraveného prudenciálneho zaobchádzania s týmito expozíciami, ktoré majú byť zverejnené do konca rokov 2024 a 2025; [7:  	Nariadenie (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/1999 (Ú. v. EÚ L 243, 9.7.2021, s. 1).] 

13.	vyjadruje poľutovanie nad tým, že finančné inštitúcie nezabezpečujú rodovú vyváženosť, najmä vo svojich riadiacich orgánoch; zdôrazňuje, že vyvážené zastúpenie mužov a žien vo vrcholových orgánoch a v pracovnej sile má spoločenské aj hospodárske prínosy; vyzýva finančné inštitúcie, aby pravidelne aktualizovali svoje politiky rozmanitosti a začlenenia a pomáhali podporovať zdravé pracovné kultúry, ktoré uprednostňujú inkluzívnosť; vyzýva orgány dohľadu, aby využili svoje právomoci v oblasti dohľadu na riešenie nedostatočnej rozmanitosti a rodovej vyváženosti v riadiacich orgánoch finančných inštitúcií;
14.	vyjadruje poľutovanie nad nedostatočnou rodovou rovnováhou v Rade guvernérov ECB, jej dozornej rade a rade SRB; vyzýva subjekty, aby budúcimi menovaniami zabezpečili odstránenie tejto medzery; pripomína uznesenie Európskeho parlamentu zo 14. marca 2019, ktorého cieľom je zabezpečiť rodovú rovnováhu v nadchádzajúcom zozname kandidátov do funkcií v oblasti hospodárskych a menových záležitostí EÚ, a opakuje svoj záväzok nezohľadňovať zoznamy kandidátov, v prípade ktorých nebola dodržaná zásada rodovej vyváženosti;
15.	vyjadruje poľutovanie nad tým, že ECB v rámci výberového konania na predsedu Rady pre dohľad ECB ignorovala pripomienky Európskeho parlamentu; vyzýva ECB, aby v nadchádzajúcich výberových konaniach náležite zohľadnila stanovisko Európskeho parlamentu;
16.	konštatuje, že expozície bánk voči domácemu štátnemu dlhu sú v bankovej únii aj naďalej vysoké; pripomína, že jedným z hlavných cieľov bankovej únie je prerušiť prepojenie medzi bankovými a štátnymi rizikami; zdôrazňuje, že otázka regulačného zaobchádzania s vystaveniami voči štátnym dlhopisom si vyžaduje dôkladné preskúmanie v rámci medzinárodných fór a mala by byť v súlade s medzinárodnými normami, a vyzýva Komisiu, aby to zohľadnila, keď sa bude touto otázkou zaoberať vo svojich budúcich návrhoch; zdieľa obavy EBA, že expozície voči štátnym dlhopisom sú pre banky EÚ významné a mohli by sa stať zdrojom potenciálnej zraniteľnosti[footnoteRef:8]; [8:  	EBA, Risk Assessment of the European Banking System, december 2022.] 

17.	zdôrazňuje, že vytvorenie bezpečných aktív EÚ by mohlo pomôcť zmierniť prepojenie medzi štátmi a domácimi bankovými sektormi; domnieva sa, že nástroj NextGenerationEU poskytuje vysokokvalitné európske aktíva s nízkym rizikom, ktoré umožňujú obnoviť rovnováhu štátnych dlhopisov v súvahách bánk;
Dohľad
18.	konštatuje, že podiel vlastného kapitálu Tier 1 sa v druhom štvrťroku 2023 zvýšil na 15,72 % (zo 14,96 % v druhom štvrťroku 2022); vyjadruje poľutovanie nad poklesom ukazovateľa krytia likvidity v druhom štvrťroku 2023 na 158,00 % (zo 164,36 % v druhom štvrťroku 2022)[footnoteRef:9]; [9:  	ECB, Supervisory Banking Statistics for significant institutions. Second quarter 2023. October 2023.] 

19.	konštatuje, že podiel nesplácaných úverov sa ďalej znižoval, a vyzýva na ďalšie zníženie; pripomína, že zníženie rizika v bankovom sektore by prispelo k stabilnejšej, silnejšej a na hospodársky rast zameranej bankovej únii; vyzýva orgány dohľadu, aby monitorovali aj vývoj úverov v druhej fáze; konštatuje nedostatočný pokrok v súvislosti s návrhom smernice AECE, ktorej cieľom je poskytnúť bankám za určitých podmienok mechanizmus na urýchlenie vymáhania hodnoty zabezpečených úverov prostredníctvom mimosúdneho vymáhania postupov s cieľom ďalej rozvíjať sekundárne trhy s nesplácanými úvermi; zdôrazňuje, že smernica o správcoch a nákupcoch úverov[footnoteRef:10] zefektívnila sekundárny trh s nesplácanými úvermi a zároveň zaviedla vysoké záruky pre dlžníkov; zdôrazňuje, že predaj nesplácaného úveru predstavuje druhé najlepšie riešenie v porovnaní s návratom úveru do stavu splácania; [10:  	Smernica (EÚ) 2021/2167 z 24. novembra 2021 o správcoch úverov a nákupcoch úverov a o zmene smerníc 2008/48/ES a 2014/17/EÚ (Ú. v. EÚ L 438, 8.12.2021, s. 1).] 

20.	berie na vedomie zhoršujúcu sa makroekonomickú situáciu; upozorňuje, že banky EÚ by sa mali pripraviť na možné zhoršenie kvality aktív; zdôrazňuje preto význam obozretného riadenia rizík a primeranej tvorby rezerv; vyzýva Komisiu, ako aj vnútroštátne orgány dohľadu a orgány dohľadu EÚ, aby sa pripravili na potenciálne zhoršenie kvality aktív;
21.	konštatuje, že posledná séria zlyhaní bánk v USA a vo Švajčiarsku ukázala zraniteľnosť finančného systému najmä v týchto krajinách; zdôrazňuje, že na tomto pozadí zostáva kapitálová a likvidná situácia bánk EÚ naďalej stabilná, čo dokazuje odolnosť bankovníctva EÚ; zdôrazňuje, že orgány dohľadu EÚ a vnútroštátne orgány dohľadu tieto riziká riešili, a víta výsledky záťažového testu v celej EÚ v roku 2023 a to, že banky EÚ by mohli odolať hospodárskemu poklesu;
22.	vyzýva orgány dohľadu, aby naďalej posudzovali expozíciu bánk rizikám úrokových sadzieb vyplývajúcim z ďalších zmien výšky úrokových sadzieb; konštatuje, že vystavenie bánk úrokovému riziku závisí od ich štruktúry aktív a obchodného modelu, a očakáva posúdenie Komisie týkajúce sa regulačného rámca pre banky; je znepokojený značnou úrovňou štátneho dlhu v súvahách viacerých bánk v bankovej únii; zdôrazňuje, že otázka regulačného zaobchádzania s vystaveniami voči štátnym dlhopisom si vyžaduje dôkladné preskúmanie v rámci medzinárodných fór a mala by byť v súlade s medzinárodnými normami; pripomína, že jedným z hlavných cieľov bankovej únie je prerušiť prepojenie medzi bankovými a štátnymi rizikami;
23.	pripomína, že v dokumente ECB o preskúmaní finančnej stability na rok 2023 sa zdôrazňuje, že je dôležité zohľadniť zhoršenie bilancií bánk v súvislosti so zvyšovaním úrokových sadzieb, a zdôrazňuje, že makroprudenciálne orgány budú musieť postupne posilniť kapitálové opatrenia a/alebo opatrenia týkajúce sa dlžníkov;
24.	vyzýva na ďalšiu harmonizáciu regulačného rámca EÚ tam, kde je to vhodné, podporu konvergencie medzi vnútroštátnymi orgánmi a využívanie dialógu o dohľade na posúdenie vývoja hrozieb pre bankovníctvo;
25.	víta dohodu dosiahnutú na medziinštitucionálnej úrovni o vykonávaní noriem Bazilej III v EÚ; zdôrazňuje, že rámec prinesie rôzne úrovne zvýšenia prudenciálnych požiadaviek v závislosti od toho, do akej miery banky využívajú interné modely na výpočet svojich rizikových váh; zdôrazňuje, že nové pravidlá posilnili a lepšie špecifikovali proporcionalitu bankového dohľadu a budú ďalej zvyšovať finančnú stabilitu v EÚ; zdôrazňuje význam rovnakých podmienok pre všetky jurisdikcie;
26.	berie na vedomie názory, ktoré vyjadrili EBA a ECB, pokiaľ ide o odchýlky od medzinárodnej dohody zavedené do nariadenia o kapitálových požiadavkách[footnoteRef:11]; [11:  	Nariadenie (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).] 

27.	zdôrazňuje, že kryptoaktíva vytvárajú pre banky nové príležitosti a výzvy; konštatuje, že vykonávanie bazilejských noriem pre kryptoaktíva ešte stále nie je vyriešené; víta prechodný režim, ktorý je už zahrnutý do súčasného preskúmania smernice o kapitálových požiadavkách[footnoteRef:12] a nariadenia o kapitálových požiadavkách; očakáva legislatívny návrh Komisie do 30. júna 2025, ktorým sa zavedie osobitný prudenciálny režim pre expozície voči kryptoaktívam so zohľadnením bazilejských noriem; [12:  	Smernica 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).] 

28.	konštatuje, že sektor nebankových finančných sprostredkovateľov naďalej rastie; zdôrazňuje, že je potrebné zvýšiť odolnosť nebankových finančných sprostredkovateľov a stanoviť rovnaké podmienky s bankovým sektorom, a to aj navrhnutím osobitných regulačných nástrojov a nástrojov dohľadu na predchádzanie krízam likvidity; víta správu MMF o svetovej finančnej stabilite uverejnenú v apríli 2023, ktorá identifikuje možné zdroje rizík pre finančný sektor; upozorňuje, že prepojenie nebankových finančných inštitúcií s bankami zvyšuje riziko prenosu ťažkostí z jednej z týchto dvoch inštitúcií na druhú;
29.	zdôrazňuje, že je dôležité spojiť ďalšiu integráciu s primeranými zárukami na riešenie otázok domovského a hostiteľského štátu primeraným a dôveryhodným spôsobom;
30.	berie na vedomie zahrnutie finančných rizík súvisiacich s klímou a prírodou do priorít dohľadu ECB na nadchádzajúce roky; okrem iného víta druhý klimatický záťažový test ECB, ktorý sa uskutoční v septembri 2023; berie na vedomie závery série príležitostných správ ECB č. 328 s názvom Cesta do Paríža: záťažové testovanie prechodu na emisne neutrálne hospodárstvo, keďže podľa nich najlepším spôsobom, ako dosiahnuť nulovú čistú ekonomiku pre firmy, domácnosti a banky v eurozóne, je urýchliť zelenú transformáciu na rýchlejšie tempo ako pri súčasných politikách; konštatuje, že ECB vo svojich postupoch dohľadu zohľadňuje finančné riziká súvisiace s klímou a prírodou a pozorne sleduje rastúce fyzické riziká a riziká súvisiace s transformáciou;
31.	berie na vedomie návrh Komisie o transparentnosti, porovnateľnosti a kvalite ratingov ESG; poznamenáva, že EBA odporúča, aby externé hodnotenia úverov zahŕňali environmentálne a/alebo sociálne faktory ako faktory úverového rizika vždy, keď je to relevantné;
Posudzovanie riešení krízových situácií
32.	víta prístupy SRB k prehĺbeniu posudzovania riešiteľnosti krízových situácií vypracovaním opatrení na kontrolu kvality plánov riešenia krízových situácií a posudzovaním možnosti realizovať tieto plány v krátkom čase; poukazuje na to, že aby plány na riešenie krízových situácií boli v plnom súlade s právnymi požiadavkami, musia zahŕňať komplexné posúdenie riešiteľnosti krízovej situácie každej banky vrátane posúdenia, či existujú významné prekážky riešiteľnosti krízovej situácie a spôsobov, ktorými možno takéto prekážky odstrániť, vrátane zmien v štruktúre a organizácii banky, ak je to potrebné;
33.	víta, že banky v rámci pôsobnosti SRB celkovo dosiahli dobrý pokrok smerom k riešiteľnosti krízových situácií a budovaniu kapacity na absorpciu strát; očakáva, že tento pozitívny trend bude pokračovať; pripomína, že dosiahnutie riešiteľnosti krízových situácií všetkých inštitúcií by nemalo byť „pohyblivým cieľom“ a že všetky banky by mali byť plne riešiteľné do konca roka 2023; konštatuje, že všetky banky musia dosiahnuť ďalší pokrok;
34.	víta rozhodnutie novej predsedníčky SRB vykonať komplexné strategické preskúmanie a predložiť nový akčný plán; vyzýva SRB, aby ďalej zlepšovala transparentnosť svojich rozhodnutí;
35.	zdôrazňuje dôležitosť ochrany hierarchie veriteľov pri riešení krízových situácií bánk a insolvenčných konaní; víta vyhlásenie bankového dohľadu ECB, SRB a EBA, v ktorom sa zdôrazňuje, že nástroje vlastného kapitálu v EÚ absorbujú straty a dodatočný kapitál Tier 1 sa môže odpísať len vtedy, ak bol plne využitý; pripomína, že je potrebné, ako to vyjadril predseda SRB, plne a úplne dodržiavať hierarchiu odpisov v prípade zlyhania banky;
36.	konštatuje, že fosílne palivá sú hlavným prispievateľom k zrýchľovaniu zmeny klímy a že mnohé aktíva z fosílnych palív bude potrebné opustiť pred koncom ich ekonomickej životnosti, čím stratia celú svoju hodnotu a stanú sa uviaznutými aktívami;
37.	berie na vedomie návrh na reformu rámca CMDI na základe výziev Európskeho parlamentu; žiada, aby sa rozšíril rozsah pôsobnosti riešenia krízových situácií, objasnilo sa posúdenie verejného záujmu, chránili sa daňovníci pred nákladmi na zlyhanie bánk a obmedzil sa rozsah štátnej pomoci a zmiernili sa všetky opatrenia, ktoré by mohli spôsobiť nadmerný morálny hazard; vyzýva na rýchle a účinné prijatie preskúmania rámca CMDI;
38.	poznamenáva, že banka v úpadku sa posiela do riešenia krízových situácií len vtedy, ak nemôže prejsť bežným konkurzným konaním bez toho, aby poškodila verejný záujem alebo spôsobila finančnú nestabilitu; konštatuje tiež, že návrhy na budúcu reformu zahŕňajú poskytnutie prístupu malým a stredným bankám s pozitívnym posúdením verejného záujmu k rámcu na riešenie krízových situácií na úrovni EÚ za predpokladu, že spĺňajú podmienky na prístup k jednotnému fondu na riešenie krízových situácií;
39.	zdôrazňuje úlohu SRB a záchranných sietí financovaných priemyslom pri ochrane daňovníkov, aby nemuseli platiť za záchranu pomocou vonkajších zdrojov; domnieva sa, že príspevky do záchranných sietí financovaných odvetvím sa musia vždy vypočítať úmerne riziku, ktoré inštitúcia predstavuje; vyjadruje poľutovanie nad tým, že napriek politickej dohode z novembra 2020 o skoršom zavedení sa zatiaľ nezačal uplatňovať zabezpečovací mechanizmus jednotného fondu na riešenie krízových situácií (SRF), ktorý pozostáva z úverovej linky z Európskeho mechanizmu pre stabilitu, z dôvodu oneskorenia ratifikačného procesu dohody o zmene Zmluvy, ktorou sa zriaďuje EMS; zdôrazňuje význam jednotného fondu na riešenie krízových situácií pre zabezpečenie spoľahlivého a dôveryhodného rámca krízového riadenia; žiada, aby všetky členské štáty v plnom rozsahu ratifikovali dohodu o zmene Zmluvy o EMS vrátane zriadenia spoločného zabezpečovacieho mechanizmu pre jednotný fond na riešenie krízových situácií;
40.	pripomína, že banky musia po vykonaní rozhodnutia o riešení krízovej situácie naďalej plniť svoje záväzky a vykonávať svoje kľúčové funkcie; vyjadruje znepokojenie, že banky by mohli čeliť nedostatku likvidity pri riešení krízových situácií bezprostredne po obnovení prístupu na trh; vyzýva inštitúcie EÚ, aby sa dohodli na riešení, ktoré by zabezpečilo dôveru a zvýšilo predvídateľnosť;
Poistenie vkladov
41.	podporuje výzvy rokovacieho tímu Európskeho parlamentu pre systém EDIS a koordinátorov a predsedníčky výboru ECON uvedené vo vyhlásení zo 7. decembra 2022 na ambiciózne preskúmanie rámca CMDI, ktoré môže pomôcť prekonať prekážky brániace zavedeniu systému EDIS, a na obnovenie rokovaní o systéme EDIS; súhlasí s výzvou ECB na obnovenie prác na zavedení systému EDIS;
42.	víta legislatívnu prácu na parlamentnej úrovni na návrhu systému EDIS, ktorá sa uskutočnila od vyhlásenia rokovacieho tímu Európskeho parlamentu pre systém EDIS z decembra 2022; pripomína záväzok Európskeho parlamentu pracovať na dosiahnutí dohody o systéme EDIS; vyzýva spoluzákonodarcov, aby sa usilovali o vytvorenie realistického, dôveryhodného a spoľahlivého EDIS;
43.	víta úsilie Komisie o objasnenie rozsahu ochrany vkladateľov a zvýšenie konvergencie reformou smernice 2014/49/EÚ o systémoch ochrany vkladov v rámci preskúmania rámca CMDI[footnoteRef:13]; zdôrazňuje, že hoci preskúmanie rámca CMDI nemožno považovať za náhradu systému EDIS, harmonizovanejší rámec môže pomôcť prekonať prekážky brániace zavedeniu systému EDIS; zdôrazňuje význam rizikovej primeranosti príspevkov do systémov ochrany vkladov; [13:  	Ú. v. EÚ L 173, 12.6.2014, s. 149.] 

44.	zdôrazňuje potrebu plnohodnotného systému EDIS s príspevkami založenými na riziku, ktorý umožní vzájomné znášanie strát; vyzýva na cielené posudzovanie kvality aktív bánk; odporúča začať združovaním likvidity a postupným vytvorením fondu EÚ;
45.	požaduje, aby sa v rámci každého systému EDIS zohľadňovali systémy inštitucionálnej ochrany, a najmä ich účinok zmierňovania rizika, a zároveň sa zachovali rovnaké podmienky na jednotnom trhu;
[bookmark: _GoBack]46.	pripomína, že jedným z hlavných cieľov bankovej únie je prerušiť prepojenie medzi bankovými a štátnymi rizikami; konštatuje, že expozície bánk voči domácemu štátnemu dlhu sú v bankovej únii aj naďalej vysoké; zdieľa obavy EBA, že expozície voči štátnym dlhopisom sú pre banky EÚ významné a mohli by sa stať zdrojom potenciálnej zraniteľnosti; zdôrazňuje, že otázka regulačného zaobchádzania s vystaveniami voči štátnym dlhopisom musí byť v súlade s medzinárodnými normami, a vyzýva Komisiu, aby to zohľadnila, keď sa bude touto otázkou zaoberať vo svojich budúcich návrhoch;
47.	víta významný pokrok v znižovaní rizika, ktorý sa dosiahol od roku 2015; na druhej strane berie na vedomie obmedzený pokrok v oblasti rozdelenia rizika; zdôrazňuje však, že pre úspech bankovej únie je potrebné vhodné a efektívne znižovanie rizík;
°
°     °
48.	poveruje svoju predsedníčku, aby postúpila toto uznesenie Rade, Komisii, Európskej centrálnej banke, Jednotnej rade pre riešenie krízových situácií a Európskemu orgánu pre bankovníctvo.

